Imtella' Marzu 18, 2021 - Aġġornata 18 Ta' Marzu, 2021 11:03am Il-Bulgarija ħabbret l-għeluq tal-iskejjel, ir-restoranti u s-swieq fil-beraħ għal għaxart ijiem mit-22 ta' Marzu li ġej bil-għan li tikkontrolla t-tixrid tal-infezzjonijiet mill-Covid-19 u l-varjant tar-Renju Unit li qegħdin ipoġġu pressjoni kbira fuq l-isptarijiet tal-pajjiż. Il-Bulgarija se tmur għal elezzjoni nazzjonali fl-4 ta' April li ġej. L-aġenzija tal-aħbarijiet Reuters qed tirrapporta li fl-aħħar 24 siegħa ħarġu aktar minn 4,200 każ ġdid ta' Covid-19. Aktar minn 7,800 ruħ jinsabu rekoverati fl-isptarijiet fosthom 609 li jinsabu f'taqsimiet ta' kura intensiva. Fl-aħħar 24 siegħa, il-Bulgarija kellha wkoll 136 mewt ta' persuni li mietu pożittivi għall-coronavirus. S'issa, il-Bulgarija li għandha popolazzjoni ta' 7 miljun ruħ irrapportat kważi 292 elf każ ta' Covid-19 u aktar minn 11,700 persuna li mietu b'dan il-virus infettiv.